তাপসী মালিককে হত্যা করা হয় কবে? গড়িয়ার ‘বোড়াল ঋষি রাজনারায়ণ গার্লস হাইস্কুলে’র অষ্টম শ্রেণির বার্ষিক পরীক্ষায় ইতিহাসে এ প্রশ্ন করা হয়েছে। শিক্ষামহলের একাংশের বক্তব্য, আদালতে বিচারাধীন বিষয় নিয়ে প্রশ্ন কি এড়ানো যেত না?
ওই পরীক্ষায় সিঙ্গুর আন্দোলন সম্পর্কে দু’টি প্রশ্ন এসেছে— সিঙ্গুর আন্দোলনকে সুসংহত করে তার নেতৃত্ব দেন কে? তাপসী মালিককে হত্যা করা হয় কবে? প্রতিটি প্রশ্নের পূর্ণমান এক নম্বর। নিখিলবঙ্গ শিক্ষক সমিতির নেতা কৃষ্ণপ্রসন্ন ভট্টাচার্য বলেন, ‘‘গোটা বিষয়টাই বিচারাধীন। এই ঘটনাগুলিকে ইতিহাসের বইয়ে কেন ঢোকানো হল জানি না। এমন প্রশ্ন আসলে ছোট ছোট পড়ুয়াদের উপর দলীয় প্রভাব বিস্তারের চেষ্টা।’’
স্কুলের প্রধান শিক্ষিকা আভা মণ্ডলের প্রতিক্রিয়া, ‘‘যে বিষয়টি সিলেবাসের অন্তর্গত, সেখান থেকে প্রশ্ন করতে অসুবিধা কোথায়? আমাদের তো বলে দেওয়া হয়নি যে ওই সংক্রান্ত কোনও প্রশ্ন করা যাবে না।’’ দক্ষিণ ২৪ পরগনার জেলা স্কুল পরিদর্শক বাদল পাত্রের মন্তব্য, ‘‘এ বিষয়ে কিছু জানি না। খোঁজখবর নিয়ে দেখব।’’
তাপসী মালিক মৃত্যুর ঘটনায় সিপিএম নেতা সুহৃদ দত্ত এবং দেবু মালিককে দোষী সাব্যস্ত করে সাজা শুনিয়েছিল চন্দননগর মহকুমা আদালত। এই নির্দেশকে চ্যালেঞ্জ করে সুহৃদ কলকাতা হাইকোর্টে যান। সাজার নির্দেশ স্থগিত করার পাশাপাশি বিচারপ্রক্রিয়া খতিয়ে দেখার নির্দেশ দিয়েছিল হাইকোর্ট। এই নির্দেশকে চ্যালেঞ্জ করে সিবিআই সুপ্রিম কোর্টে যায়। তবে সর্বোচ্চ আদালত হাইকোর্টের নির্দেশে হস্তক্ষেপ করেনি। এখনও এই মামলা হাইকোর্টে বিচারাধীন, আইনের পরিভাযায় বললে নিম্ন আদালতের নির্দেশ হাইকোর্টের বিচারাধীন। আর এই প্রশ্নপত্র সম্পর্কে সুহৃদের মন্তব্য, ‘‘ইতিহাস কাকে বলে তা এই সরকার জানে না।’’